Document ID: /roh_data/filtered/fineweb-2-filterrobots_roh.jsonl.gz/68641

Il cumponist norvegiais ha cunzunt fatg quai en sias cumposiziuns liricas per clavazin, nua ch'el sa basa sin chanzuns e sauts da la Norvegia. I sa tracta da miniaturas plain allusiuns sin la tradiziun. Trais da quellas pudais Vus tadlar en quell'ura.
Adina n'ha tracta sia musica però betg la Norvegia. Uschia na descriva sia levada dal sulegl enconuschenta sut il titel «Morgenstimmung» betg sco ils emprims radis stgaudan las spundas grippusas enturn ils fiords en il Nord, mabain ina levada dal sulegl en la Sahara. La musica per quest'ovra ha el numnadamain cumponì per il drama Peer Gynt. – Vers la fin da l'emissiun suondan ulteriurs moviments ord la suita Peer Gynt.
Il concert da success
En il center da l'emissiun stat ses concert per clavazin ed orchester en a-moll, opus 16. Igl è sia suletta ovra ch'el ha scrit en quest gener. Vid questa cumposiziun ha Edward Grieg lavurà cunzunt il 1868, pia en la vegliadetgna da radund 25 onns. Paucs onns pli tard ha Franz Liszt, ch'era in bun tant pli vegl che Grieg e che giudeva renum sco cumponist, sunà quest concert en la preschientscha da Grieg. Liszt saja stà dal tuttafatg intgantà ed ha guess motivà il cumponist giuven.
«Fahren Sie fort. Ich sage Ihnen, Sie haben das Zeug dazu. Und, lassen Sie sich nicht abschrecken!»
Franz Liszt